На основу члана 164. става 2. Закона о јавним набавкама („Службени гласник РС”, број 91/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ЈАВНИМ НАБАВКАМА У ОБЛАСТИ ОДБРАНЕ И БЕЗБЕДНОСТИ

I. УВОДНЕ ОДРЕДБЕ

Предмет Уредбе

Члан 1.

Овом уредбом уређују се врсте поступака јавних набавки у области одбране и безбедности, услови и начин њиховог спровођења, као и комуникација у поступцима јавних набавки.

Jавне набавке у области одбране и безбедности, у складу са Законом о јавним набавкама (у даљем тексту: Закон) су набавке:

1) војне опреме, укључујући и било који њен саставни део, компоненту или склоп;

2) безбедносно осетљиве опреме, укључујући и било који њен саставни део, компоненту или склоп;

3) добара, услуга или радова директно повезаних са опремом из тач. 1) и 2) овог става у току било којег периода или читавог њеног животног века;

4) услуга и радова искључиво за војне намене;

5) безбедносно осетљивих радова и безбедносно осетљивих услуга.

Наручиоци у случајевима одређеним овом уредбом спроводе поступке јавних набавки уређене овом уредбом за набавку добара, радова или услуга из става 2. овог члана чија је процењена вредност једнака или већа од прагова утврђених Законом и које су означене одређеним степеном тајности, у складу са законом којим се уређује тајност података, осим поступака набавки за посебне изузетке у области одбране и безбедности утврђене Законом.

Прилог 1 - Списак услуга - 1.А - Списак услуга и 1.Б - Списак услуга и Прилог 2 - Садржина огласа о јавној набавци у области одбране и безбедности - 2.А - Претходно информативно обавештење - 2.Б - Јавни позив и 2.В - Обавештење о додели уговора, обустави поступка или поништењу поступка, одштампани су уз ову уредбу и чине њен саставни део.

Значење израза

Члан 2.

Поједини изрази употребљени у овој уредби имају следеће значење:

1) тајни податакје податак од интереса за Републику Србију који је законом, другим прописом или одлуком надлежног органа донетом у складу са законом, одређен и означен одређеним степеном тајности;

2) кризаје било која ситуација у Републици Србији, држави чланици Европске уније или трећој земљи, у којој је настао штетан догађај који очигледно превазилази димензије штетних догађаја из свакодневног живота и који у великој мери угрожава или ограничава живот и здравље људи или има знатан утицај на вредност некретнина или који захтева мере како би се становништво снабдело основним потрепштинама; сматра се да је дошло до кризе и ако такав штетан догађај предстоји; оружани сукоби и ратови сматрају се кризом у смислу ове уредбе;

3) уговор о јавној набавци који садржи тајне податкеје теретни уговор закључен у писаној форми између једног или више понуђача и једног или више наручилаца који за предмет има набавку добара, пружање услуга или извођење радова, а који садржи тајне податке или чије извршење захтева приступ тајним подацима;

4) уговор са подизвођачемје теретни уговор закључен у писаној форми између понуђача којем је додељен уговор о јавној набавци и једног или више привредних субјеката с циљем извршења дела тог уговора о јавној набавци који за предмет има набавку добара, пружање услуга или извођење радова.

5) одбрамбени стандард је техничка спецификација чије поштовање није обавезно и коју је одобрило тело за стандардизацију специјализовано за израду техничких спецификација за вишеструку или сталну примену у области одбране.

Остали изрази који се користе у овој уредби имају значења утврђена Законом.

Комуникација у поступку јавне набавке

Члан 3.

Комуникација и размена података између наручиоца и привредних субјеката у поступку јавне набавке по правилу се врши путем поште, курирске службе, непосредно и електронским путем – слањем електронске поште.

Комуникација и размена података електронским средствима на Порталу јавних набавки обавезна је за:

1) састављање и слање на објављивање огласа о јавној набавци и њихових измена и допуна;

2) објављивање одлука које је наручилац дужан да објави на Порталу јавних набавки у складу са овом уредбом.

Изузетно од става 2. овог члана, наручилац може да одреди да се у поједином поступку јавне набавке комуникација и размена података у потпуности врши електронским средствима на Порталу јавних набавки, у складу са чланом 45. став 2. Закона, када се за то остваре технички услови.

У случају из ст. 2. и 3. овог члана на комуникацију и размену података електронским средствима на Порталу јавних набавки примењују се одредбе Закона и Упутства за коришћење Портала јавних набавки из члана 184. Закона.

Ако је наручилац или привредни субјект доставио документ из поступка јавне набавке електронском поштом, сматраће се да је документ примљен даном слања.

Заштита тајних података током поступка јавне набавке

Члан 4.

Када наручилац током поступка јавне набавке намерава да привредним субјектима стави на располагање тајне податке, обавезан је да одреди захтеве које привредни субјекти морају да испуне у циљу заштите тајних података у складу са посебним прописима којима се уређује заштита тајности података.

У складу са ставом 1. овог члана дужан је да поступа и понуђач којем је додељен уговор о јавној набавци када при закључењу уговора са подизвођачем ставља на располагање тајне податке.

Ако би објављивање појединих података из одлуке о додели уговора о јавној набавци или оквирног споразума било противно одредбама Закона или на други начин било противно општем интересу, посебно интересима одбране или безбедности, ако би нанело штету оправданим пословним интересима одређеног привредног субјекта или би могло да доведе до повреде конкуренције на тржишту, ти подаци из одлуке неће се објавити.

II. ПОСТУПЦИ ЈАВНИХ НАБАВКИ

Врсте поступака јавних набавки и услови за спровођење

Члан 5.

Поступци јавних набавки у смислу ове уредбе су:

1) рестриктивни поступак;

2) преговарачки поступак са објављивањем јавног позива;

3) конкурентни дијалог;

4) преговарачки поступак без објављивања јавног позива.

Доделу уговора о јавној набавци наручилац по правилу врши у рестриктивном поступку или преговарачком поступку са објављивањем јавног позива, а може да врши и у другим поступцима јавне набавке ако су за то испуњени услови прописани овом уредбом.

Наручилац може да резервише право учешћа у поступку јавних набавки у складу са чланом 37. Закона.

На набавку услуга из Прилога 1.Б примењују се одредбе ове уредбе.

Рестриктивни поступак

Члан 6.

Након објављивања јавног позива наручилац ставља привредним субјектима на располагање и додатну документацију, ако је то потребно за припрему пријава.

Ако документација из става 1. овог члана није доступна на Порталу јавних набавки, у јавном позиву наводи се начин на који се документација може преузети.

У поступку отварања пријава и понуда наручилац ће искључити јавност ако је то потребно ради заштите података који представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података.

Преговарачки поступак са објављивањем јавног позива

Члан 7.

Наручилац који намерава да закључи уговор о јавној набавци или оквирни споразум у преговарачком поступку са објављивањем јавног позива обавезан је да објави јавни позив.

У поступку отварања пријава, почетних, свих следећих и коначних понуда наручилац ће искључити јавност ако је то потребно ради заштите података који представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података.

На питања спровођења преговарачког поступка са објављивањем јавног позива која нису уређена овом уредбом сходно се примењују одговарајуће одредбе Закона.

Конкурентни дијалог

Члан 8.

Наручилац може да користи конкурентни дијалог за закључење уговора о јавној набавци или оквирних споразума у случају када је предмет јавне набавке нарочито сложен, тако да се уговор о јавној набавци или оквирни споразум не може закључити применом рестриктивног поступка или преговарачког поступка са објављивањем јавног позива.

Предмет јавне набавке сматра се нарочито сложеним у следећим случајевима:

1) потребе наручиоца не могу да се задовоље без прилагођавања лако доступних решења;

2) уговор обухвата пројектовање или иновативна решења;

3) уговор не може да се додели без претходних преговора због специфичних околности које се односе на природу, сложеност, правну или финансијску структуру предмета јавне набавке или с њима повезаним ризицима;

4) наручилац не може са довољном прецизношћу да утврди техничке спецификације предмета набавке, у смислу члана 23. ове уредбе.

Наручилац који намерава да закључи уговор о јавној набавци или оквирни споразум у конкурентном дијалогу обавезан је да објави јавни позив.

У поступку отварања пријава, решења и коначних понуда наручилац ће искључити јавност ако је то потребно ради заштите података који представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података.

Преговарачки поступак без објављивања јавног позива

Члан 9.

Наручилац може да спроводи преговарачки поступак без објављивања јавног позива за набавку добара, услуга или радова:

1) ако само одређени привредни субјект може да испоручи добра, пружи услуге или изведе радове, из било којег од следећих разлога:

(1) непостојање конкуренције из техничких разлога;

(2) због заштите ексклузивних права, укључујући права интелектуалне својине;

(3) ако су понуђачи уједно и произвођачи, пружаоци услуга или извођачи радова од значаја за одбрану и безбедност Републике Србије и производе добра, пружају услуге и изводе радове по стандардима или прописима о квалитету производа у области одбране и безбедности;

2) у мери у којој је то неопходно, ако због изузетне хитности проузроковане догађајима које наручилац није могао да предвиди, није могуће поступити у роковима одређеним за рестриктивни поступак или преговарачки поступак са објављивањем јавног позива, укључујући и скраћене рокове из разлога оправдане хитности из члана 14. ове уредбе, с тим да околности којима наручилац оправдава изузетну хитност не смеју да буду проузроковане његовим поступањем;

3) ако у рестриктивном поступку, преговарачком поступку са објављивањем јавног позива или конкурентном дијалогу није добио ниједну понуду или су све понуде неодговарајуће, односно ниједну пријаву или су све пријаве неодговарајуће, под условом да почетни услови јавне набавке нису битно измењени;

4) ако су у рестриктивном поступку, преговарачком поступку са објављивањем јавног позива или конкурентном дијалогу све поднете понуде биле неприхватљиве, под условом да наручилац у тај поступак позове све и искључиво понуђаче који су у претходном поступку поднели понуде у складу са формалним захтевима поступка јавне набавке и испунили критеријуме за квалитативни избор привредног субјекта и да почетни услови јавне набавке нису битно измењени;

5) ако су рокови одређени за рестриктивни поступак или преговарачки поступак са објављивањем јавног позива, укључујући и скраћене рокове из разлога оправдане хитности из члана 14. ове уредбе, неспојиви са хитношћу изазваном кризом.

Наручилац може да спроводи преговарачки поступак без објављивања јавног позива за набавку добара:

1) за додатне испоруке од стране првобитног испоручиоца намењене за делимичну замену производа, материјала или инсталација или проширење обима постојећих производа, материјала или инсталација, ако би промена испоручиоца обавезивала наручиоца да набавља материјал који има другачије техничке карактеристике, што би проузроковало неусклађеност или несразмерно велике техничке тешкоће у пословању и одржавању, с тим да трајање таквих уговора не сме да буде дуже од пет година, осим у изузетним околностима које се утврђују узимајући у обзир очекивани век трајања било ког испорученог производа, инсталације или система и техничке тешкоће које би промена испоручиоца могла да изазове при чему наручилац мора да такве изузетне околности образложи у извештају о поступку јавне набавке;

2) у случају јавне набавке добара која се котирају и купују на робним берзама;

3) за куповину добара по посебно повољним условима од испоручиоца који трајно обуставља или је обуставио пословне активности, од стечајног или ликвидационог управника у оквиру одговарајућег поступка, погодбе са повериоцима или другог одговарајућег поступка према прописима државе привредног субјекта;

4) ако се добра производе искључиво за потребе истраживања, експериментисања, проучавања или развоја, под условом да се произведеном количином добара не остварује добит или покриће трошкова истраживања и развоја.

Наручилац може да спроводи преговарачки поступак без објављивања јавног позива за набавку услуга:

1) истраживања и развоја, изузев услуга из члана 12. став 1. тачка 12) Закона;

2) за додатне услуге чија укупна вредност није већа од 50% укупне вредности првобитно закљученог уговора, које нису биле укључене у првобитни пројекат или у првобитан уговор о јавној набавци, а које су због непредвидљивих околности постале неопходне за извршење уговора о јавној набавци, под условом да се уговор закључи са привредним субјектом који извршава основни уговор и да:

(1) такве додатне услуге није могуће раздвојити, у техничком или економском погледу, од првобитног уговора о јавној набавци, а да се при томе не проузрокују значајне тешкоће за наручиоца или

(2) су такве услуге, које би наручилац могао набавити одвојено од извршења првобитног уговора, неопходне за извршење основног уговора о јавној набавци;

3) за нове услуге које се састоје од понављања сличних услуга које се додељују привредном субјекту са којим је наручилац закључио основни уговор, ако су испуњени сви следећи услови:

(1) такве услуге су у складу са основним пројектом за који је био закључен основни уговор;

(2) основни уговор је закључен након спроведеног рестриктивног поступка, преговарачког поступка са објављивањем јавног позива или конкурентног дијалога;

(3) у јавном позиву за основни уговор била је предвиђена могућност примене овог поступка;

(4) при одређивању процењене вредности набавке за основни уговор урачуната је укупна процењена вредност нових услуга које ће се понављати;

(5) овај се поступак спроводи у року пет година од закључења основног уговора, осим у изузетним околностима које се утврђују узимајући у обзир очекивани век трајања било ког испорученог производа, инсталације или система и техничке тешкоће које би промена привредног субјекта могла да изазове, при чему наручилац мора да такве изузетне околности образложи у извештају о поступку јавне набавке;

4) за уговоре који се односе на пружање услуга ваздушног и поморског транспорта за оружане снаге или безбедносне снаге Републике Србије које су размештене или које треба да буду размештене у иностранству, када наручилац треба да набави те услуге од привредних субјеката који гарантују важење својих понуда само у кратким периодима, тако да није могуће поступити у роковима одређеним за рестриктивни поступак или преговарачки поступак са објављивањем јавног позива, укључујући и скраћене рокове из разлога оправдане хитности из члана 14. ове уредбе.

Наручилац може да спроводи преговарачки поступак без објављивања јавног позива за набавку радова:

1) за додатне радове чија укупна вредност није већа од 50% укупне вредности основног уговора, који нису били укључени у основни пројекат или у основни уговор о јавној набавци, а који су због непредвидљивих околности постали неопходни за извршење уговора о јавној набавци, под условом да се уговор закључи са привредним субјектом који извршава основни уговор и да:

(1) такве додатне радове није могуће раздвојити, у техничком или економском погледу, од основног уговора о јавној набавци, а да се при томе не проузрокују значајне тешкоће за наручиоца или

(2) су такви радови, које би наручилац могао набавити одвојено од извршења основног уговора, неопходни за извршење основног уговора о јавној набавци;

2) за нове радове који се састоје од понављања сличних радова који се додељују привредном субјекту са којим је наручилац закључио основни уговор, ако су испуњени сви следећи услови:

(1) такви радови су у складу са основним пројектом за који је био закључен основни уговор;

(2) основни уговор је закључен након спроведеног рестриктивног поступка, преговарачког поступка са објављивањем јавног позива или конкурентног дијалога;

(3) у јавном позиву за основни уговор била је предвиђена могућност примене овог поступка;

(4) при одређивању процењене вредности набавке за основни уговор урачуната је укупна процењена вредност нових радова који ће се понављати;

(5) овај се поступак спроводи у року пет година од закључења основног уговора, осим у изузетним околностима које се утврђују узимајући у обзир очекивани век трајања било ког испорученог производа, инсталације или система и техничке тешкоће које би промена привредног субјекта могла да изазове, при чему наручилац мора да такве изузетне околности образложи у извештају о поступку јавне набавке.

Изрази неодговарајућа понуда и неодговарајућа пријава из става 1. тачка 3) овог члана, као и израз неприхватљива понуда из става 1. тачка 4) овог члана имају значење утврђено Законом.

У случају примене преговарачког поступка без објављивања јавног позива из става 1. тачка 1) подтачка (3) овог члана, наручилац одређује критеријуме за избор привредног субјекта и доказе о испуњености критеријума за избор привредног субјекта на начин примерен околностима конкретне набавке.

Спровођење преговарачког поступка без објављивања јавног позива

Члан 10.

Наручилац је дужан да на Порталу јавних набавки објави обавештење о спровођењу преговарачког позива без објављивања јавног позива, чија је садржина наведена у Прилогу 4. Део Г Закона.

Наручилац који намерава да закључи уговор о јавној набавци или оквирни споразум у преговарачком поступку без објављивања јавног позива дужан је да у писаној форми упути позив на подношење почетних понуда једном или ако је могуће, већем броју привредних субјеката.

Наручилац је дужан да уз позив из става 2. овог члана достави конкурсну документацију у којој одређује критеријуме за квалитативни избор привредног субјекта и критеријуме за доделу уговора, предмет набавке са описом потреба и захтеваних карактеристика добара, услуга или радова, уз навођење који елементи описа потреба и захтеваних карактеристика добара, услуга или радова представљају минималне захтеве које све понуде треба да испуне, као и елементе уговора о којима ће преговарати и начин преговарања.

Почетну понуду могу да поднесу само они привредни субјекти којима је наручилац упутио позив из става 2. овог члана.

Наручилац преговара о почетним и свим следећим понудама са понуђачима да би побољшали њихову садржину, осим у случају коначне понуде.

О минималним захтевима из конкурсне документације не може да се преговара.

Наручилац је дужан да током преговора обезбеди једнако поступање према свим понуђачима и не може да пружа информације на дискриминаторски начин које би поједини понуђачи могли да користе на штету других.

Изузетно, уговор о јавној набавци може да се додели без преговарања, на основу почетних понуда, ако је таква могућност била предвиђена у позиву из става 2. овог члана.

Наручилац је дужан да води записник о преговарању.

Наручилац је дужан да понуђаче обавести о завршетку преговора и да одреди јединствени рок за подношење коначних понуда.

У поступку отварања почетних, свих следећих и коначних понуда наручилац ће искључити јавност ако је то потребно ради заштите података који представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података.

Наручилац је дужан да провери да ли су коначне понуде у складу с минималним захтевима који су наведени у конкурсној документацији, оцени коначне понуде и додели уговор о јавној набавци на основу критеријума за доделу уговора.

Одлуку о додели уговора, односно о обустави поступка јавне набавке наручилац шаље свим понуђачима који учествују у поступку.

Набавке услуга из Прилога 1.Б

Члан 11.

У случају мешовитих уговора који обухватају услуге из Прилога 1.А и услуге из Прилога 1.Б наручилац може да поступи у складу са одредбама ст. 3 - 13. овог члана ако је процењена вредност услуга из Прилога 1.Б већа од процењене вредности услуга из Прилога 1.А ове уредбе.

За набавку услуга из Прилога 1.А ове уредбе или у случају мешовитих уговора, ако је процењена вредност услуга из Прилога 1.А већа од процењене вредности услуга из Прилога 1.Б ове уредбе, наручилац спроводи један од поступака из члана 5. став 1. тач. 1) - 4) ове уредбе у складу са условима за спровођење тих поступака.

Наручилац који намерава да закључи уговор о јавној набавци или оквирни споразум за набавку услуга из Прилога 1.Б ове уредбе дужан је да у писаној форми упути позив за подношење понуда одређеном броју привредних субјеката.

Број привредних субјеката из става 3. овог члана не може бити мањи од три.

Изузетно од става 4. овог члана, у зависности од природе услуге о којој се ради, укључујући и ниво конкуренције у том сектору, број привредних субјеката може да буде мањи од три.

Позив за подношење понуда из става 3. овог члана наручилац упућује на начин који омогућава да се докаже, ако је потребно, да је позив примљен од стране привредног субјекта.

Позив за подношење понуда из става 3. овог члана мора да садржи најмање следеће:

1) назив наручиоца;

2) опис предмета набавке и техничке спецификације;

3) критеријуме за квалитативни избор привредног субјекта;

4) критеријуме за доделу уговора;

5) рок за подношење понуде (датум и време);

6) начин подношења понуда;

7) адресу на коју се понуде подносе;

8) адресу, адресу електронске поште или интернет страницу на којој може да се преузме додатна документација, ако је потребно;

9) контакт особу, број телефона и адресу електронске поште.

Наручилац може да одреди критеријуме за квалитативни избор привредног субјекта у складу са чл. 23 - 25. ове уредбе.

Одмах након истека рока за подношење понуда наручилац отвара благовремено поднете понуде.

У поступку отварања понуда наручилац ће искључити јавност ако је то потребно ради заштите података који представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података.

Наручилац је дужан да провери да ли су понуде у складу са захтевима који су наведени у позиву, оцени понуде и додели уговор о јавној набавци на основу критеријума за доделу уговора.

Одлуку о додели уговора наручилац шаље свим понуђачима који учествују у поступку и објављује је на Порталу јавних набавки.

Наручилац не може да закључи уговор о јавној набавци, односно оквирни споразум пре истека рока од десет дана од дана пријема одлуке о додели уговора, осим ако је поднета само једна понуда, која је прихватљива.

Оквирни споразум

Члан 12.

Оквирни споразум не може да траје дуже од седам година, осим у посебно оправданим случајевима који су у вези са предметом јавне набавке, који се утврђују узимајући у обзир очекивани век трајања било ког испорученог производа, инсталација или система и техничке тешкоће које би промена привредног субјекта могла изазвати, које наручилац мора да образложи у јавном позиву.

III. УСЛОВИ И НАЧИН СПРОВОЂЕЊА ПОСТУПКА ЈАВНЕ НАБАВКЕ

Одређивање рокова

Члан 13.

Наручилац је дужан да приликом одређивања рокова за подношење пријава и понуда одреди примерене рокове, посебно узимајући у обзир сложеност предмета набавке и време потребно за припрему пријава и понуда, а поштујући минималне рокове прописане чланом 14. ове уредбе.

Рокови за подношење пријава и понуда одређују се на начин да се утврди тачан датум и време до којег пријаве или понуде могу да се поднесу благовремено.

Минимални рокови

Члан 14.

Минимални рок за подношење пријаве у рестриктивном поступку, преговарачком поступку са објављивањем јавног позива и конкурентном дијалогу чија је процењена вредност једнака или већа од износа европских прагова одређује се у складу са Законом.

Ако је процењена вредност мања од износа европских прагова минимални рок за подношење пријава у рестриктивном поступку, преговарачком поступку са објављивањем јавног позива и конкурентном дијалогу је 15 дана од дана слања на објављивање јавног позива.

Минимални рок за подношење понуде у рестриктивном поступку је:

1) 40 дана од дана слања позива за подношење понуда за јавну набавку чија је процењена вредност једнака или већа од износа европских прагова;

2) 15 дана од дана слања позива за подношење понуда за јавну набавку чија је процењена вредност мања од износа европских прагова.

Ако је наручилац објавио претходно информативно обавештење, минимални рок за подношење понуда из става 1. овог члана може да се скрати на 22 дана, ако су испуњени следећи услови:

1) претходно информативно обавештење садржи све информације које су потребне за јавни позив из Прилога 2.Б. ове уредбе у оној мери у којој су те информације биле доступне у тренутку објављивања претходног информативног обавештења и

2) од дана слања на објављивање претходног информативног обавештења протекло је најмање 52 дана, а највише 12 месеци пре датума слања јавног позива - одбрана и безбедност на објављивање.

Рок за подношење понуда из става 3. тачка 1) овог члана може додатно да се скрати за пет дана ако је наручилац од дана објављивања јавног позива у складу са чланом 21. став 4. ове уредбе сву документацију о набавци која се односи на рестриктивни поступак неограничено и у целости ставио на располагање електронским средствима на Порталу јавних набавки.

Наручилац може да одреди краћи рок за подношење пријава у рестриктивном или преговарачком поступку са објављивањем јавног позива ако рок из ст 1. и 2. овог члана није примерен из разлога оправдане хитности, али не краћи од:

1) 15 дана од дана слања на објављивање јавног позива за јавну набавку чија је процењена вредност једнака или већа од износа европских прагова;

2) десет дана од дана слања на објављивање јавног позива за јавну набавку чија је процењена вредност мања од износа европских прагова.

Наручилац може да одреди краћи рок за подношење понуда у рестриктивном поступку ако рокови из ст. 3 - 5. овог члана нису примерени из разлога оправдане хитности, али не краћи од:

1) 15 дана од дана слања позива на подношење понуда за јавну набавку чија је процењена вредност једнака или већа од износа европских прагова;

2) десет дана од дана слања позива на подношење понуда за јавну набавку чија је процењена вредност мања од износа европских прагова.

Наручилац је дужан да у јавном позиву и конкурсној документацији образложи разлоге оправдане хитности из ст. 6. и 7. овог члана.

У конкурентном дијалогу, преговарачком поступку са објављивањем јавног позива и преговарачком поступку без објављивања јавног позива наручилац одређује примерени рок за подношење решења, почетних понуда, свих следећих и коначних понуда.

Минимални рок за подношење понуде за набавке услуга из Прилога 1.Б је:

1) 15 дана од дана слања позива за подношење понуда за јавну набавку чија је процењена вредност једнака или већа од износа европских прагова;

2) десет дана од дана слања позива за подношење понуда за јавну набавку чија је процењена вредност мања од износа европских прагова.

Огласи о јавној набавци у области одбране и безбедности

Члан 15.

Огласи о јавној набавци у области одбране и безбедности су:

1) Јавни позив;

2) Претходно информативно обавештење;

3) Обавештење о додели уговора, обустави поступка или поништењу поступка;

4) Обавештење на профилу наручиоца;

5) Обавештење о спровођењу преговарачког поступка без објављивања јавног позива;

6) Обавештење за добровољну претходну транспарентност;

7) Исправка – обавештење о изменама или додатним информацијама;

8) Обавештење о поднетом захтеву за заштиту права.

Садржина огласа о јавној набавци из става 1. тач. 1) - 4) овог члана, наведена је у Прилогу 2. ове уредбе, а садржина огласа о јавној набавци из става 1. тач. 5) - 8) овог члана наведена је у Прилогу 4. Закона.

Огласи о јавној набавци из става 1. овог члана могу садржати и друге податке које наручилац сматра корисним.

Огласи о јавној набавци не могу да садрже тајне податке.

Огласи о јавној набавци се објављују преко Портала јавних набавки. Огласи за јавне набавке у области одбране и безбедности чија је процењена вредност једнака или већа од износа европских прагова објављују се и у Службеном листу Европске уније.

Јавни позив

Члан 16.

Наручилац је дужан да објави јавни позив у свим поступцима јавне набавке из ове уредбе, осим у преговарачком поступку без објављивања јавног позива и у случају набавке услуга из Прилога 1.Б.

Садржина јавног позива наведена је у Прилогу 2.Б. ове уредбе.

Претходно информативно обавештење

Члан 17.

Наручилац може да најави своју намеру о набавци објављивањем претходног информативног обавештења на Порталу јавних набавки или на профилу наручиоца:

1) за набавку добара – процењену укупну вредност уговора или оквирних споразума, у складу са ознакама из Општег речника набавке, које намерава да закључи у наредних 12 месеци;

2) за набавку услуга – процењену укупну вредност уговора или оквирних споразума у свакој од категорија услуга које намерава да закључи у наредних 12 месеци;

3) за набавку радова – битне карактеристике уговора или оквирних споразума које намерава да закључи.

Претходно информативно обавештење шаље се на објављивање у складу са чланом 15. ове уредбе, а може да се објави на профилу наручиоца.

Наручилац не може да објави претходно информативно обавештење на свом профилу пре него што је обавештење послао на објављивање у складу са ставом 2. овог члана и дужан је да на свом профилу наведе датум слања тог обавештења на објављивање.

Садржина претходног информативног обавештења и обавештења на профилу наручиоца наведена је у Прилогу 2.А ове уредбе.

Обавештење о додели уговора, обустави поступка или поништењу поступка

Члан 18.

У случају преговарачког поступка без објављивања јавног позива, наручилац је дужан да у обавештењу о додели уговора наведе правни основ из ове уредбе са образложењем.

У случају набавке услуга из Прилога 1.Б наручилац је дужан да у обавештењу о додели уговора наведе правни основ из ове уредбе и образложи доделу таквог уговора.

Садржина обавештења о додели уговора, обустави поступка или поништењу поступка наведена је у Прилогу 2.В ове уредбе.

План јавних набавки и покретање поступка јавне набавке

Члан 19.

Наручилац донoси годишњи план јавних набавки у области одбране и безбедности, у складу са елементима прописаним Законом.

План јавних набавки из става 1. овог члана наручилац доставља Влади у року од десет дана од дана доношења.

Наручилац доноси одлуку о спровођењу поступка јавне набавке која нарочито садржи податке о предмету јавне набавке, врсти поступка и процењеној вредности јавне набавке укупно и за сваку партију посебно, као и податке о саставу комисије за јавну набавку, односно лицу које спроводи поступак јавне набавке.

У случају примене конкурентног дијалога, преговарачког поступка без објављивања јавног позива и набавке услуга из Прилога 1.Б, у одлуци из става 3. овог члана наручилац наводи и разлоге за примену тог поступка.

Поступак јавне набавке сматра се покренутим слањем на објављивање јавног позива, осим у случају преговарачког поступка без објављивања јавног позива и набавке услуга из Прилога 1.Б, у ком случају се поступак сматра покренутим даном слања позива за подношење понуда, односно почетних понуда.

Минимални број кандидата

Члан 20.

У рестриктивном поступку, преговарачком поступку са објављивањем јавног позива и конкурентном дијалогу наручилац може да ограничи број кандидата које ће позвати да поднесу понуде или да учествују у дијалогу, у складу са Законом.

Ако је број кандидата који испуњавају критеријуме за квалитативни избор привредног субјекта мањи од минималног броја који је наведен у јавном позиву, наручилац може обуставити поступак уколико сматра да конкуренција није обезбеђена у довољној мери.

Ако наручилац након што је обуставио поступак поново објави јавни позив дужан је да упути позив на подношење понуда или на учешће у дијалогу кандидатима који су одабрани у претходно обустављеном поступку, као и кандидатима који су одабрани након поновљеног јавног позива.

Позив одабраним кандидатима и конкурсна документација

Члан 21.

Наручилац је дужан да истовремено у писаној форми позове све одабране кандидате да у другој фази рестриктивног поступка, преговарачког поступка са објављивањем јавног позива поднесу своје понуде или да, у случају конкурентног дијалога, учествују у дијалогу, водећи рачуна да не открива информације о осталим кандидатима.

Наручилац уз позив доставља конкурсну документацију или описну документацију и ако је потребно, додатну документацију.

Изузетно од става 2. овога члана, ако је обезбеђен бесплатан, неограничен и несметан директан приступ конкурсној документацији или описној документацији електронским средствима на Порталу јавних набавки, у позиву се наводи место на Порталу јавних набавки на којем је та документација доступна.

Привредни субјект може у писаној форми да тражи од наручиоца додатне информације или појашњења у вези са документацијом о набавци, при чему може да укаже наручиоцу уколико сматра да постоје недостаци или неправилности у документацији о набавци, и то најкасније:

1) осмог дана пре истека рока одређеног за подношење понуда, за јавну набавку чија је процењена вредност једнака или већа од износа европских прагова;

2) шестог дана пре истека рока за подношење понуда, за јавну набавку чија је процењена вредност мања од износа европских прагова.

Ако је захтев из става 4. овог члана поднет благовремено наручилац у писаној форми додатне информације и појашњења доставља позваним кандидатима без навођења података о подносиоцу захтева, а најкасније:

1) шестог дана пре истека рока одређеног за подношење понуда за јавну набавку чија је процењена вредност једнака или већа од износа европских прагова;

2) четвртог дана пре истека рока одређеног за подношење понуда за јавну набавку чија је процењена вредност мања од износа европских прагова и у поступцима у којима је наручилац користио скраћене рокове из разлога оправдане хитности.

Позив за подношење понуде мора да садржи најмање следеће:

1) упућивање на објављени јавни позив;

2) рок за подношење понуда, адресу на коју понуде морају бити послате и језик на којем понуде морају бити припремљене;

3) у случају конкурентног дијалога, датум и адресу за почетак дијалога и језик који се користи;

4) навод о свим евентуалним додатним документима које треба доставити, у сврху провере изјава које је кандидат доставио или допуне информација у вези са критеријумима за квалитативни избор привредног субјекта;

5) критеријуми који ће се користити за доделу уговора.

У случају конкурентног дијалога, информације из става 6. тачка 2) овог члана не наводе се у позиву на учешће у дијалогу већ се наводе у позиву за подношење понуда.

Техничке спецификације

Члан 22.

Техничке спецификације се одређују уз поштовање обавезних националних техничких правила, укључујући правила везана за безбедност производа или техничких захтева које Република Србија мора да испуни према међународним споразумима из области стандардизације како би се гарантовала интероперабилност коју захтевају такви споразуми, на један од следећих начина:

1) упућивањем на техничке спецификације и поштујући следећи редослед приоритета, на: националне цивилне стандарде којима се преузимају европски стандарди, европску техничку оцену, заједничке цивилне техничке спецификације, националне цивилне стандарде којима се преузимају међународни стандарди, друге међународне цивилне стандарде, друге техничке референтне системе успостављене од стране европских тела за стандардизацију или у случају када неки од њих не постоје, друге националне цивилне стандарде, национална техничка одобрења или националне техничке спецификације које се односе на пројектовање, обрачун и извођење радова и употребу добара, при чему свако упућивање мора да буде праћено речима „или одговарајуће”, цивилне техничке спецификације које произлазе из индустрије и које индустрија масовно прихвата или националне одбрамбене стандарде и спецификације одбрамбених средстава сличне тим стандардима;

2) у виду карактеристика или функционалних захтева, који могу да укључују и еколошке карактеристике, под условом да су параметри довољно прецизни да понуђачи могу да одреде предмет уговора а наручиоци да доделе уговор;

3) у виду карактеристика или функционалних захтева из тачке 2) овог става, са упућивањем на техничке спецификације из тачке 1) овог става који се сматрају претпоставком усаглашености са тим карактеристикама или функционалним захтевима;

4) упућивањем на техничке спецификације из тачке 1) овог става за одређене карактеристике и упућивањем на карактеристике или функционалне захтеве из тачке 2) овог става за друге карактеристике.

IV. КРИТЕРИЈУМИ ЗА КВАЛИТАТИВНИ ИЗБОР ПРИВРЕДНИХ СУБЈЕКАТА

Основи за искључење

Члан 23.

Наручилац је дужан да искључи привредног субјекта из поступка јавне набавке ако постоји неки од основа за искључење предвиђених Законом, као и ако је утврђено на основу било којег доказа, укључујући и заштићене изворе података, да не поседује поузданост неопходну да би се искључили ризици по безбедност Републике Србије, која је настала као последица догађаја који се десио у периоду од претходних пет година од дана истека рока за подношење понуда, односно пријава.

Начини доказивања критеријума за квалитативни избор привредног субјекта

Члан 24.

Доказивање испуњености критеријума за квалитативни избор привредног субјекта у поступку јавне набавке спроводи се у складу са чл. 118 - 130. Закона, овим чланом и чланом 25. ове уредбе.

Наручилац је дужан да у документацији о набавци одреди да ли привредни субјект може да достави изјаву о испуњености критеријума за квалитативни избор привредног субјекта.

Ако је наручилац у складу са ставом 2. овог члана омогућио достављање изјаве о испуњености критеријума за квалитативни избор привредног субјекта, она се подноси истим средствима комуникације којима се подноси пријава или понуда.

Технички и стручни капацитет

Члан 25.

Технички и стручни капацитет привредног субјекта, поред доказа из члана 124. Закона, по правилу, доказује се путем једног или више следећих доказа:

1) опис техничких средстава и мера које привредни субјект користи за обезбеђивање квалитета и средстава за проучавање и истраживање којима располаже, као и интерна правила која се тичу интелектуалне својине;

2) изјава привредног субјекта о прихватању контроле квалитета коју ће вршити наручилац или овлашћено тело у држави у којој је привредни субјект основан које ће у име наручиоца вршити контролу, у погледу производних или техничких капацитета привредног субјекта и, по потреби, средстава за проучавање и истраживање којима располаже и мера за контролу квалитета које ће примењивати;

3) у случају уговора о јавној набавци радова, уговора о јавној набавци услуга или уговора о јавној набавци добара који такође обухвата послове или услуге постављања или уградње, образовне и стручне квалификације привредног субјекта и/или његовог руководећег особља, а нарочито лице или лица која су одговорна за пружање услуга или управљање радовима;

4) опис алата, материјала, техничке опреме, броја особља и знања и искуства и/или извора снабдевања – са назнаком географске локације ако се налази изван територије Европске уније – које привредни субјект има на располагању за извршење уговора, за испуњавање евентуалних додатних потреба које захтева наручилац у случају кризе или за извршење послова одржавања, модернизације или прилагођавања испоруке на које се односи уговор о јавној набавци;

5) у случају уговора који укључују, захтевају и/или садрже тајне податке, сертификат за приступ тајним подацима нивоа заштите који наручилац захтева у складу са посебним прописима којима се уређује заштита тајности података о способности за обраду, складиштење и пренос тајних података.

У случају из става 1. тачка 5) овог члана наручилац прихвата издати безбедносни сертификат који је привредном субјекту издала друга држава, под условом да је орган Републике Србије надлежан за националну безбедност и заштиту тајних података спровео поступак утврђивања еквивалентности изданог сертификата.

Ако је потребно наручилац може да затражи путем органа надлежног за националну безбедност и заштиту тајних података спровођење додатних поступака провере и у том случају дужан је да узме у обзир и резултате тих поступака.

Привредном субјекту који у тренутку подношења пријаве у поступку јавне набавке не поседује сертификат из става 1. тачка 5) овог члана, наручилац може да одреди примерени рок за издавање тог сертификата, ако је такву могућност и рок навео у јавном позиву.

Наручилац може да затражи од националног органа надлежног за националну безбедност државе привредног субјекта или од органа за безбедност који је одредила та држава да провери усаглашеност просторија и објеката који ће се користити, индустријских и административних поступака на основу којих ће се поступати, начина управљања информацијама и/или ситуацију у вези са особљем које ће извршавати уговор.

Наручилац у јавном позиву или у позиву одабраним кандидатима из члана 21. ове уредбе наводи које доказе у складу са ставом 1. овог члана захтева и који се други докази морају доставити.

Ако привредни субјект из оправданог разлога није у могућности да достави доказе из става 1. тaч. 1) - 4) овог члана које наручилац захтева, технички и стручни капацитет може да докаже и било којим другим доказом из чије садржине наручилац може на несумњив начин да утврди испуњеност захтеваног капацитета.

Посебни услови за извршење уговора

Члан 26.

Наручилац може утврдити посебне услове у вези са извршењем уговора о јавној набавци, под условом да су они у вези с предметом набавке и да нису директно или индиректно дискриминаторски.

Услови из става 1. овог члана могу се нарочито односити на заштиту тајних података током извршења уговора, на сигурност снабдевања, на подизвођаче или на социјалне аспекте и аспекте у вези са животном средином.

Услове из става 1. овог члана наручилац одређује у јавном позиву, конкурсној документацији, описној документацији или додатној документацији.

Заштита тајних података током извршења уговора

Члан 27.

Ако наручилац намерава да закључи уговор о јавној набавци који садржи тајне податке, дужан је да у документацији о набавци одреди мере и захтеве неопходне да се обезбеди сигурност тих података на захтеваном нивоу током извршења уговора у складу са посебним прописима којима се уређује заштита тајности података.

У циљу заштите тајних података из става 1. овог члана наручилац мора захтевати да понуда, између осталог, садржи:

1) обавезу понуђача и већ одређених подизвођача да ће у складу са посебним прописима којима се уређује заштита тајности података на одговарајући начин да штите поверљивост, поузданост и целовитост тајних података које поседују или које ће сазнати током трајања и након извршења, као и у случају раскида уговора који садржи тајне податке;

2) обавезу понуђача да ће од осталих подизвођача са којима ће закључити уговоре, током извршења уговора који садржи тајне податке, захтевати да на одговарајући начин штите поверљивост, поузданост и целовитост тајних података које поседују или које ће сазнати током трајања и након извршења, као и у случају раскида уговора који садржи тајне податке;

3) довољно информација о већ одређеним подизвођачима како би наручилац могао да утврди да сваки од њих поседује капацитет неопходан да на одговарајући начин заштити поверљивост, поузданост и целовитост тајних података који су му доступни или који ће настати током извршења уговора са подизвођачем;

4) обавезу понуђача да обезбеди информације из тачке 3) овог става за сваког новог подизвођача пре закључења уговора са подизвођачем.

Наручилац може да захтева да понуђач и већ одабрани подизвођачи поседују сертификат за приступ тајним подацима захтеваног нивоа заштите у складу са посебним прописима којима се уређује заштита тајности података.

Наручилац прихвата издати безбедносни сертификат које је привредном субјекту издала друга држава, под условом да је орган Републике Србије надлежан за националну безбедност и заштиту тајних података спровео поступак утврђивања еквивалентности издатог сертификата.

Ако је потребно наручилац може да затражи путем органа надлежног за националну безбедност и заштиту тајних података спровођење додатних поступака провере и у том случају дужан је да узме у обзир и резултате тих поступака.

Ако наручилац оцени да понуђач не испуњава мере и захтеве за заштиту тајних података из овог члана, дужан је да у одлуци о додели уговора наведе разлоге за своју одлуку, водећи рачуна при томе да у одлуци не износи информације које представљају тајни податак.

Сигурност снабдевања

Члан 28.

Наручилац може у документацији о набавци да одреди захтеве у погледу сигурности снабдевања.

У циљу одређивања захтева из става 1. овог члана наручилац може захтевати да понуда, између осталог, садржи:

1) сертификацију или документацију која наручиоцу на задовољавајући начин доказује да ће понуђач бити у стању да поштује своје обавезе у погледу извоза, преноса и транзита добара у вези са уговором о јавној набавци, укључујући сву пратећу документацију добијену од државе или држава о којима је реч;

2) назнаку о било каквом ограничењу за наручиоца у погледу саопштавања, преноса или употребе производа и услуга или било каквог резултата тих производа и услуга који би произашли на основу контроле извоза или безбедносних аранжмана;

3) сертификацију или документацију која доказује да ће организација и локација његовог ланца снабдевања омогућити понуђачу да задовољи захтеве наручиоца у погледу сигурности снабдевања утврђене у документацији о набавци, као и обавезу да обезбеди да могуће промене у његовом ланцу снабдевања током извршења уговора о јавној набавци неће негативно утицати на испуњавање тих захтева;

4) обавезу понуђача да успостави и/или одржава капацитет неопходан за испуњавање додатних потреба наручиоца у случају кризе, према роковима и условима који ће се накнадно договорити;

5) сву пратећу документацију примљену од националних органа понуђача у погледу испуњавања додатних потреба које захтева наручилац у случају кризе;

6) обавезу понуђача да одржава, модернизује или прилагођава испоруке на које се односи уговор о јавној набавци;

7) обавезу понуђача да благовремено обавести наручиоца о свакој промени своје организације, ланца снабдевања или индустријске стратегије која може утицати на обавезе понуђача према том наручиоцу;

8) обавезу понуђача да наручиоцу, у складу са условима и роковима који ће се накнадно договорити, обезбеди сва посебна средства неопходна за производњу резервних делова, компоненти, склопова и посебне опреме за испитивање, укључујући техничке цртеже, лиценце и упутства за употребу, у случају да понуђач више није у могућности да обезбеди њихову испоруку.

Ако наручилац оцени да понуђач не испуњава захтеве у погледу сигурности снабдевања из овог члана, дужан је да у одлуци о додели уговора, односно обустави поступка јавне набавке наведе разлоге за своју одлуку.

Општи захтеви у вези са подизвођачем

Члан 29.

Привредни субјект има слободу избора подизвођача са којима намерава да закључи уговоре, осим у случају када је наручилац одредио посебне захтеве у вези са ангажовањем подизвођача у складу са чланом 31. ове уредбе.

Наручилац не може да захтева од понуђача којем је додељен уговор о јавној набавци да дискриминише потенцијалне подизвођаче по било ком основу.

Наручилац одређује захтеве у вези са ангажовањем подизвођача у јавном позиву и конкурсној документацији.

Привредни субјект у потпуности одговара наручиоцу за извршење уговорних обавеза, без обзира на учешће подизвођача.

Посебни захтеви у вези са подизвођачем

Члан 30.

Наручилац мора да захтева од понуђача да:

1) у понуди наведе проценат уговора који намерава да повери подизвођачу и податке о свим предложеним подизвођачима и

2) обавести наручиоца о свим изменама код подизвођача током извршења уговора о јавној набавци.

Посебни захтеви у вези са закључењем уговора са подизвођачем

Члан 31.

Наручилац може да захтева од понуђача којем је додељен уговор о јавној набавци да приликом доделе свих или одређених уговора које намерава да закључи са подизвођачима поступи у складу са одредбама чл. 35 - 37. ове уредбе.

Наручилац може да захтева од понуђача којем је додељен уговор о јавној набавци да извршење дела уговора о јавној набавци повери подизвођачима.

Одређивање минималног дела уговора који ће бити поверен подизвођачу

Члан 32.

У случају из члана 31. став 2. ове уредбе, наручилац одређује минимални део уговора који мора бити поверен подизвођачу, у облику распона вредности, који обухвата најнижи и највиши проценат.

Највиши проценат који наручилац одређује не може да прелази 30% вредности уговора о јавној набавци, с тим да распон вредности мора бити сразмеран предмету и вредности уговора о јавној набавци и природи индустријског сектора о којем је реч, укључујући ниво конкуренције у том сектору и одговарајући технички капацитет индустријске базе.

Сматра се да било који понуђени проценат уговора који ће бити поверен подизвођачу, који одговара распону вредности који је одредио наручилац, испуњава захтев у вези закључења уговора са подизвођачем.

Понуђач је дужан да у понуди наведе који део или делове понуде намерава да повери подизвођачу.

Понуђач којем је додељен уговор о јавној набавци обавезан је да за ангажовање подизвођача у проценту који је одредио наручилац поступи у складу са одредбама чл. 35 - 37. ове уредбе.

Понуђач може да понуди проценат уговора са подизвођачем чија је укупна вредност већа од највишег процента који је одредио наручилац и у том случају је дужан да у понуди наведе који део или делове понуде намерава да повери подизвођачу изнад захтеваног процента, као и подизвођаче које је већ одредио.

Критеријуми за квалитативни избор привредног субјекта за подизвођаче

Члан 33.

Наручилац је дужан да од понуђача захтева да докаже да код предложених подизвођача са којима намерава да закључи уговор не постоје основи за искључење које је наручилац одредио за понуђача у складу са одредбама Закона и ове уредбе.

Наручилац је дужан да од понуђача захтева да докаже да предложени подизвођачи са којима намерава да закључи уговор и чије капацитете користи за извршење уговора испуњавају релевантне критеријуме за избор привредног субјекта које је наручилац одредио за понуђача у складу са одредбама Закона и ове уредбе.

Ако наручилац оцени да код подизвођача постоји основ за искључење или да не испуњава релевантне критеријуме за избор привредног субјекта, дужан је да у одлуци о додели уговора наведе разлоге за своју одлуку, водећи рачуна да у одлуци не износи информације које представљају тајне податке.

У случају из става 3. овог члана наручилац може од понуђача да затражи замену тог подизвођача у примереном року, не краћем од пет дана.

Повезана друштва

Члан 34.

Ако је понуђач којем је додељен уговор о јавној набавци обавезан да поступи у складу са чланом 31. став 1. или чланом 32. став 5. ове уредбе, додела уговора подизвођачу спроводи се у складу са одредбама чл. 35 - 37. ове уредбе.

Чланови групе привредних субјеката који су се удружили да поднесу заједничку понуду или са њима повезана друштва не могу бити подизвођачи у смислу става 1. овог члана.

Повезано друштво у смислу става 2. овога члана је свако друштво које:

1) може директно или индиректно бити подложно преовлађујућем утицају понуђача којем је додељен уговор о јавној набавци или

2) може да има преовлађујући утицај на понуђача којем је додељен уговор о јавној набавци или

3) је заједно са понуђачем којем је додељен уговор под преовлађујућим утицајем другог друштва на основу својине над њим, финансијског удела или правила на основу којих су та друштва уређена.

Преовлађујући утицај у смислу става 3. овог члана подразумева се у било ком од следећих случајева у којима друштво, директно или индиректно, у односу на друго друштво:

1) има већину уписаног капитала друштва;

2) контролише већину гласова који се односе на акције које издаје друштво;

3) може именовати више од половине чланова органа надзора, односно органа руковођења друштва.

Понуђач је дужан да у својој понуди наведе списак свих друштава из става 2. овог члана, с тим да списак мора да се ажурира у случају било какве промене у односима између друштава.

Додела уговора подизвођачу

Члан 35.

Понуђач којем је додељен уговор о јавној набавци дужан је да приликом доделе уговора подизвођачу поступа на транспарентан начин и да осигура једнак положај свих потенцијалних подизвођача, без дискриминације.

Понуђач којем је додељен уговор о јавној набавци који намерава да закључи уговор са подизвођачем чија је процењена вредност једнака или већа од износа европских прагова дужан је да објави јавни позив.

Понуђач којем је додељен уговор о јавној набавци који намерава да закључи уговор са подизвођачем чија је процењена вредност мања од износа европских прагова дужан је да обезбеди транспарентност поступка и да омогући што је могуће већу конкуренцију.

Процењена вредност уговора са подизвођачем одређује се у складу са Законом.

Ако су за доделу уговора подизвођачу испуњени услови за спровођење преговарачког поступка без објављивања јавног позива из члана 9. ове уредбе, јавни позив није обавезан.

Члан 36.

У јавном позиву за доделу уговора подизвођачу, понуђач којем је додељен уговор о јавној набавци наводи критеријуме за квалитативни избор које је одредио наручилац и ако је потребно друге критеријуме које ће применити за квалитативни избор подизвођача.

Критеријуми из става 1. овога члана морају да буду објективни, недискриминаторски, у логичкој вези са предметом набавке, сразмерни предмету набавке и усаглашени са критеријумима које је наручилац одредио за избор привредних субјеката у поступку јавне набавке.

Наручилац не може да захтева од понуђача којем је додељен уговор о јавној набавци да ангажује подизвођача, ако понуђач докаже да понуде свих подизвођача, не испуњавају услове за доделу уговора, што би онемогућило понуђача да испуни захтеве одређене у уговору о јавној набавци.

Члан 37.

Ако је понуђач којем је додељен уговор о јавној набавци уједно и наручилац, за доделу уговора подизвођачу из члана 31. став 1. и члана 32. став 5. ове уредбе обавезан је да спроведе поступак јавне набавке из члана 5. ове уредбе у складу са условима за спровођење поступака.

Измена уговора о јавној набавци

Члан 38.

На питања измене уговора о јавној набавци примењују се одредбе члана 156, члана 159. и чл. 160 - 162. Закона.

V. ПРЕЛАЗНЕ И ЗАВРШНЕ ОДРЕДБЕ

Започети поступци јавних набавки

Члан 39.

Поступци јавних набавки који су започети до дана ступања на снагу ове уредбе, окончаће се по прописима по којима су започети.

Ступање на снагу

Члан 40.

Ова уредба ступа на снагу 1. јула 2020. године, a одредбa члана 15. став 6. ове уредбе примењује се од дана приступања Републике Србије Европској унији.

05 Број: 110-5374/2020

У Београду, 1. јула 2020. године

В Л А Д А

ПРЕДСЕДНИК

Ана Брнабић, с.р.

**ПРИЛОГ 1.**

**СПИСАК УСЛУГА**

**1.А - СПИСАК УСЛУГА**

|  |  |  |
| --- | --- | --- |
| **Категори-ја бр.** | **Предмет** | **CPV ознака** |
| 1 | Услуге одржавања и поправки | 50000000-5, од 50100000-6 до 50884000-5 (осим од 50310000-1 до 50324200-4 и 50116510-9,  50190000-3, 50229000-6, 50243000-0) и од 51000000-9 до 51900000-1 |
| 2 | Услуге повезане са иностраном војном помоћи | 75211300-1 |
| 3 | Одбрамбене услуге, услуге војне одбране и услуге цивилне одбране | 75220000-4, 75221000-1, 7522000-8 |
| 4 | Услуге истраге и обезбеђења | Од 79700000-1 до 79720000-7 |
| 5 | Услуге копненог транспорта | 60000000-8, од 60100000-9 до 60183000-4 (осим 60160000-7, 60161000-4) и од 64120000-3 до 64121200-2 |
| 6 | Услуге ваздушног транспорта путника и терета, осим транспорта поште | 60400000-2, од 60410000-5 до 60424120-3 (осим 60411000-2, 60421000-5), од 60440000-4 до 60445000-9 и 60500000-3 |
| 7 | Копнени и ваздушни транспорт поште | 60160000-7, 60161000-4, 60411000-2, 60421000-5 |
| 8 | Услуге железничког транспорта | Од 60200000-0 до 60220000-6 |
| 9 | Услуге транспорта водним путевима | Од 60600000-4 до 60653000-0 и од 63727000-1 до 63727200-3 |
| 10 | Пратеће и помоћне услуге транспорта | Од 63100000-0 до 63111000-0, од 63120000-6 до 63121100-4, 63122000-0, 63512000-1 и од 63520000-0 до 6370000-6 |
| 11 | Телекомуникационе услуге | Од 64200000-8 до 64228200-2, 72318000-7 и од 72700000-7 до 72720000-3 |
| 12 | Финансијске услуге: Услуге осигурања | Од 66500000-5 до 66720000-3 |
| 13 | Рачунарске и сродне услуге | Од 50310000-1 до 50324200-4, од 72000000-5 до 72920000-5 (осим 72318000-7 и од 72700000-7 до 72720000-3), 79342410-4, 9342410-4 |
| 14 | Услуге истраживања и развоја[[1]](#footnote-1) и евалуациони тестови | Од 73000000-2 до 73436000-7 |
| 15 | Рачуноводствене, ревизорске и књиговодствене услуге | Од 79210000-9 до 79212500-8 |
| 16 | Саветодавне услуге у менаџменту[[2]](#footnote-2) и сродне услуге | Од 73200000-4 до 73220000-0, од 79400000-8 до 79421200-3 и 79342000-3, 79342100-4, 79342300-6, 79342320-2,  79342321-9, 79910000-6, 79991000-7, 98362000-8 |
| 17 | Архитектонске услуге; инжењерске услуге и интегрисане инжењерске услуге; услуге просторног планирања и пејзажне архитектуре; сродне научне и техничке саветодавне услуге; услуге техничког испитивања и анализе | Од 71000000-8 до 71900000-7 (осим 71550000-8) и 79994000-8 |
| 18 | Услуге чишћења зграда и услуге управљања некретнинама | Од 70300000-4 до 70340000-6 и од 90900000-6 до 90924000-0 |
| 19 | Услуге канализације и уклањања отпада; санитарне и сличне услуге | Од 90400000-1 до 90743200-9 (осим 90712200-3), од 90910000-9 до 90920000-2 и 50190000-3, 50229000-6, 50243000-0 |
| 20 | Услуге обуке и симулације у области одбране и безбедности | 80330000-6, 80600000-0, 80610000-3, 80620000-6, 80630000-9, 80640000-2, 80650000-5, 80660000-8 |

**1.Б. - СПИСАК УСЛУГА**

|  |  |  |
| --- | --- | --- |
| **Категорија -бр.** | **Предмет** | **CPV ознака** |
| 21 | Услуге хотела и ресторана | Од 55100000-1 до 55524000-9 и од 98340000-8 до 98341100-6 |
| 22 | Пратеће и помоћне транспортне услуге | Од 63000000-9 до 63734000-3 (осим 63711200-8, 63712700-0, 63712710-3) и од 63727000-1 до 63727200-3 и 98361000-1 |
| 23 | Правне услуге | Од 79100000-5 до 79140000-7 |
| 24 | Услуге посредовања код запошљавања и ангажовања особља, осим уговора о раду | Од 79600000-0 до 79635000-4 (осим 79611000-0, 79632000-3, 79633000-0) и од 98500000-8 до 98514000-9 |
| 25 | Здравствене и социјалне услуге | 79611000-0 и од 85000000-9 до 85323000-9 (осим 85321000-5, 85322000-2) |
| 26 | Остале услуге |  |

**ПРИЛОГ 2.**

**САДРЖИНА ОГЛАСА О ЈАВНОЈ НАБАВЦИ У ОБЛАСТИ ОДБРАНЕ И БЕЗБЕДНОСТИ**

**2.А– ПРЕТХОДНО ИНФОРМАТИВНО ОБАВЕШТЕЊЕ**

**2.А.1 – Подаци које садржи претходно информативно обавештење**

1) Назив, ПИБ, адреса која укључује НСТЈ ознаке, телефонски број, број телефакса, електронска пошта и интернет страница наручиоца и, када се разликује, службе од које се могу добити додатне информације.

2) Врста наручиоца и његова основна делатност.

3) По потреби, назнака да је наручилац тело за централизоване набавке или да се примењује неки други облик заједничке набавке.

4) По потреби, податак о томе да ли је право учешћа резервисано за привредне субјекте из члана 37. става 1. Закона о јавним набавкама (у даљем тексту: Закон) или се уговор о јавној набавци извршава у оквиру програма заштитног запошљавања.

5) У случају уговора о јавној набавци:

(1) радова: врста и обим радова и место извођења; када су радови подељени у партије, битне карактеристике тих партија; ако је могуће, процена трошкова предложених радова; CPV ознаке;

(2) добара: врста и количина или вредност добара који ће се набављати; CPV ознаке;

(3) услуга: укупна вредност у свакој од категорија услуга; CPV ознаке.

6) Оквирни датум за покретање поступака јавне набавке за уговор или уговоре, а у случају уговора о јавној набавци услуга према категорији.

7) По потреби, податак о томе да ли је укључен оквирни споразум.

8) Све друге релевантне информације.

9) Датум слања обавештења или слања обавештења на профилу наручиоца.

**2.А.2 – Подаци које садржи обавештење на профилу наручиоца**

1) Назив, ПИБ, адреса која укључује НСТЈ ознаке, телефонски број, број телефакса, електронска пошта и интернет страница наручиоца и, када се разликује, службе од које се могу добити додатне информације.

2) Врста наручиоца и његова основна делатност.

3) По потреби, назнака да је наручилац тело за централизоване набавке или да се примењује неки други облик заједничке набавке.

4) CPV ознаке.

5) Интернет страница „профила наручиоца” (УРЛ).

6) Датум слања обавештења.

**2.Б – ЈАВНИ ПОЗИВ**

1) Назив, ПИБ, адреса која укључује НСТЈ ознаке, телефонски број, број телефакса, електронска пошта и интернет страница наручиоца и, када се разликује, службе од које се могу добити додатне информације.

2) Врста наручиоца и његова основна делатност.

3) По потреби, податак о томе да ли је право учешћа резервисано за привредне субјекте из члана 37. става 1. Закона или се уговор о јавној набавци извршава у оквиру програма заштитног запошљавања.

4) Врста поступка јавне набавке; по потреби, разлози за примену скраћених рокова из разлога оправдане хитности (у рестриктивном поступку и преговарачком поступку са објављивањем јавног позива).

5) По потреби, податак о томе да ли је укључен оквирни споразум.

6) Врста уговора о јавној набавци.

7) НСТЈ ознака за главно место извођења радова или НСТЈ ознака за главно место испоруке добара или пружања услуга; ако је предмет набавке подељен у партије, тај податак се наводи за сваку партију.

8) У случају уговора о јавној набавци

(1) радова:

– врста, обим и општа природа радова. Навод о опцији за даље набавке радова и, ако је могуће, процењено време које је на располагању за коришћење тих опција, као и број могућих продужења. Ако су радови подељени у партије, величина различитих партија; CPV ознаке;

– информације о сврси радова или уговора ако уговор обухвата и израду пројеката;

– у случају оквирног споразума, податак о планираном трајању оквирног споразума и по потреби, разлози за свако трајање дуже од седам година; укупна процењена вредност радова за цело време трајања оквирног споразума и, ако је то могуће, податак о вредности или обиму и учесталости уговора који се додељују на основу оквирног споразума.

(2) добара:

– врста добара које је потребно испоручити, навод да ли се ради о куповини, закупу, лизингу добара или куповини на рате или било каквој комбинацији наведеног. Количина добара која треба испоручити, укључујући све опције за даље набавке добара и процењено време које је на располагању за коришћење тих опција, као и број могућих продужења, ако их има; CPV ознаке;

– у случају уговора који се понављају, ако је познато, процењено време објављивања даљих јавних позива за добра која треба набавити;

– у случају оквирног споразума, податак о планираном трајању оквирног споразума, и по потреби, разлози за свако трајање дуже од седам година; укупна процењена вредност добара за цело време трајања оквирног споразума и, ако је то могуће, податак о вредности или обиму и учесталости уговора који се додељују на основу оквирног споразума.

(3) услуга:

– категорија и опис услуге. Обим услуга које ће се пружати, укључујући све опције за даље набавке услуга и, ако је могуће, процењено време које је на располагању за коришћење тих опција, као и број могућих продужења. У случају уговора који се понављају, ако је познато, процењено време објављивања даљих јавних позива за услуге која треба набавити; CPV ознаке;

– у случају оквирног споразума, податак о планираном трајању оквирног споразума, и по потреби, разлози за свако трајање дуже од седам година; укупна процењена вредност услуга за цело време трајања оквирног споразума и, ако је то могуће, податак о вредности и учесталости уговора који се додељују на основу оквирног споразума;

– податак о томе да ли је пружање услуга резервисано за одређену професију на основу закона или прописа. Упућивање на релевантни закон или пропис;

– назнаку да ли правна лица треба да наведу имена и стручне квалификације особља које ће бити одговорно за обављање услуге.

9) Када је предмет набавке обликован по партијама, податак о могућности подношења понуде за једну, за неколико или за све партије; податак о свим евентуалним ограничењима броја партија које могу бити додељене једном понуђачу.

10) Навођење да ли је дозвољено или забрањено подношење варијанти.

11) Ако је примењиво, посебни захтеви у вези подизвођења.

12) Рок испоруке, извођења или пружања добара, радова или услуга или трајање уговора о јавној набавци; ако је то могуће, рок почетка радова или рок почетка испоруке добара или пружање услуга.

13) Ако је примењиво, услови за извршење уговора.

14) Крајњи датум за подношење пријава.

15) Адреса на коју се пријаве шаљу.

16) Језик или језици на којима се пријаве састављају.

17) Ако је примењиво, евентуално потребни депозити и гаранције.

18) Главни услови у вези са финансирањем и плаћањем и/или упућивање на одредбе које садрже те услове.

19) По потреби, правни облик у који ће у случају удруживања повезати група привредних субјеката којој је уговор додељен.

20) Основи за искључење привредних субјеката и, ако је примењиво, подизвођача из поступка јавне набавке и документи којима привредни субјект доказује да не постоје околности које доводе до искључења. Критеријуми за избор привредног субјекта и документи којима привредни субјект доказује испуњеност критеријума, ако је примењиво, и за подизвођача. Ако је примењиво, минимални ниво(и) евентуално захтеваних финансијских и економских капацитета и техничког и стручног капацитета који се захтевају од привредног субјекта и, ако је примењиво, подизвођача.

21) У случају оквирног споразума: број и, по потреби, предложени максимални број привредних субјеката за учешће у оквирном споразуму.

22) У случају конкурентног дијалога или преговарачког поступка са објављивањем јавног позива, податак, по потреби, о коришћењу узастопних фаза како би се постепено смањио број понуда о којима ће се преговарати или решења о којима ће се расправљати.

23) У случају рестриктивног поступка, конкурентног дијалога или преговарачког поступка са објављивањем јавног позива, када се користи опција смањивања броја кандидата који ће бити позвани да поднесу понуде или да учествују у дијалогу: минималан и, по потреби, предложени максималан број кандидата и објективни и недискриминаторски критеријуми или правила који ће се применити за избор тих кандидата.

24) Критеријуми који ће се користити за доделу уговора. Осим када је економски најповољнија понуда идентификована искључиво на основу цене, критеријуми који представљају економски најповољнију понуду, као и њихови пондери или, по потреби, редослед важности тих критеријума наводе се ако нису наведени у конкурсној документацији или, у случају конкурентног дијалога, у описној документацији.

25) Назив и адреса тела надлежног за заштиту права. Прецизне информације о роковима за заштиту права или ако је потребно, назив, адреса, телефонски број, број телефакса, адреса електронске поште службе од које се могу добити те информације.

26) Ако је примењиво, датум(и) објављивање претходног информативног обавештења или навод да није било објављивања.

27) Датум слања позива.

**2.В – ОБАВЕШТЕЊЕ О ДОДЕЛИ УГОВОРА, ОБУСТАВИ ПОСТУПКА ИЛИ ПОНИШТЕЊУ ПОСТУПКА**

1) Назив, ПИБ, адреса која укључује НСТЈ ознаке, телефонски број, број телефакса, електронска пошта и интернет страница наручиоца и, када се разликује, службе од које се могу добити додатне информације.

2) Врста наручиоца и његова основна делатност.

3) Врста поступка јавне набавке.

4) У случају уговора о јавној набавци:

(1) радова: врста и обим радова.

(2) добара: врста и количина добара, ако је примењиво, према добављачу; CPV ознаке.

(3) услуга: категорија и опис услуге, CPV ознаке, количина услуга.

5) Датум закључења уговора или оквирног(их) споразума након одлуке о додели уговора или оквирног споразума.

6) Критеријум за доделу.

7) Број примљених понуда у погледу сваког додељеног уговора, укључујући:

(1) број примљених понуда од привредних субјеката који су мала и средња предузећа;

(2) број примљених понуда из државе чланице Европске уније или треће државе;

(3) број понуда примљених електронским путем.

8) За сваки додељени уговор, назив, адресу са НСТЈ ознаком, број телефакса, адресу електронске поште и интернет страницу изабраног(их) понуђача, укључујући:

(1) податак о томе да ли је изабрани понуђач мало и средње предузеће;

(2) податак о томе да ли је уговор додељен групи привредних субјеката (заједничко улагање, конзорцијум или др.).

9) Вредност сваког додељеног уговора или највише понуде и најниже понуде узетих у обзир при додели једног или више уговора.

10) По потреби, вредност и део уговора који је или ће бити подуговорен трећим странама.

11) По потреби, подаци о недодељивању уговора.

(1) Није достављена ниједна понуда или ниједна пријава;

(2) Све понуде су неприхватљиве;

(3) Други разлог за обуставу или поништење поступка.

12) Ако је примењиво, разлози за трајање оквирног споразума дуже од седам година.

13) Образложење одлуке наручиоца да додели уговор о јавној набавци без објављивања јавног позива.

(1) У случају преговарачког поступка јавне набавке без објављивања јавног позива, навод о правном основу из ове уредбе и образложење посебних случајева и околности који оправдавају његову примену.

(2) У случају набавке услуга из Прилога 1.Б - СПИСАК УСЛУГА ове уредбе, навод о правном основу из ове уредбе и образложење закључења таквог уговора.

(3) Ако је примењиво, навод о правном основу из Закона и образложење закључења уговора на основу изузећа од примене Закона.

14) Назив и адреса тела надлежног за заштиту права. Прецизне информације о роковима за заштиту права или, ако је потребно, назив, адреса, телефонски број, број телефакса, адреса електронске поште службе од које се могу добити те информације.

15) Датум објављивања јавног позива на који се односи ово обавештење.

16) Датум слања обавештења.

1. Осим услуга истраживања и развоја из члана 12. став 1. тачка 12) Закона о јавним набавкама. [↑](#footnote-ref-1)
2. Осим услуга арбитраже и мирења. [↑](#footnote-ref-2)